DA Den Europæiske Unions Tidende C 202/8

Offentliggørelse af en ansøgning efter artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 202/05

Denne offentliggørelse giver ret til at gøre indsigelse mod ansøgningen efter artikel 7 i Rådets forordning (EF) nr. 510/2006 (1). Indsigelser skal være Kommissionen i hænde senest seks måneder efter datoen for denne offentliggørelse.

ENHEDSDOKUMENT

RÅDETS FORORDNING (EF) Nr. 510/2006

»TEKOVSKÝ SALÁMOVÝ SYR«

EF-Nr.: SK-PGI-0005-0693-14.04.2008

BGB ( X ) BOB ( )

1. Betegnelse:

»Tekovský salámový syr«

2. Medlemsstat eller tredjeland:

Slovakiet

3. Beskrivelse af landbrugsproduktet eller fødevaren:

3.1. Produktets art (jf. bilag II):

Kategori 1.3. Ost

3.2. Beskrivelse af det produkt, som betegnelsen i (1) henviser til:

»Tekovský salámový syr« er en naturlig halvhård modnet fuldfed ost, der eventuelt er røget og har form som en cylinder med en længde på 30-32 cm og en diameter på 9-9,5 cm. Den produceres ved at løbe varmebehandlet mælk og derpå forme ostemassen i den traditionelle cylindriske form. Efter presning adskilles cylindrene, og de tilberedes og kontrolleres i hånden. De røgede oste røges efter saltning og tørring.

Osten opnår sine karakteristiske organoleptiske egenskaber fra selve cylinderformen, der minder om en salami og giver osten dens almindelige navn; osten har en blød, bøjelig og elastisk struktur, og den er fri for huller, eller små huller kan ses, når osten skæres. Den forholdsvis korte modningstid giver osten dens karakteristiske mildt syrlige mælkesmag.

»Tekovský salámový syr« markedsføres i en emballage af film af fødevarekvalitet, og de enkelte ostes vægt kan variere en smule.

Egenskaber:

Farve : flødehvid til let gullig (røgede oste er gyldengule) Konsistens : blød, bøjelig og elastisk, den skårne overflade har en tæt tekstur og er fri for huller eller har eventuelt små huller Lugt og smag : syrlig, mælkeagtig, mild aromatisk, mildt saltet (røgede oste har en typisk røget smag) Sammensætning : tørstof : 53,5-58,5 vægtprocent fedtindhold i tørstoffet : 43,0-47,5 vægtprocent spiseligt salt : højst 2,5 vægtprocent Mikrobiologiske egenskaber : »Tekovský salámový syr« fremstilles af pasteuriseret mælk efter tilsætning af rene mælkesyrekulturer (Lactococcus eller Streptococcus).

3.3. Råvarer (kun for forarbejdede produkter):

»Tekovský salámový syr« fremstilles af pasteuriseret komælk med tilsætning af mælkesyrekultur. Mælkens kvalitet kontrolleres med regelmæssige mellemrum og registreres i mejeriets lokaler, idet følgende parametre overvåges: de hæmmende stoffer, temperatur, surhedsgrad, fedt, specifik vægt og det fedtfrie tørstofindhold.

Det samlede antal mikroorganismer og antallet af somatiske celler fastslås af autoriserede laboratorier.

3.4. Foder (kun for produkter af animalsk oprindelse):

—

3.5. Særlige produktionstrin, der skal finde sted i det afgrænsede geografiske område:

Produktets kvalitet afhænger ikke af råmælkens oprindelse.

Hele produktionsprocessen finder sted inden for det afgrænsede geografiske område, og det særlige produktionstrin er 4. trin.

Produktionsproces:

1. trin : Den rå komælk pasteuriseres ved en temperatur på 73-79 °C. 2. trin : Standardprocessen for produktion af naturlige halvhårde oste benyttes til løbning, opskæring og hærdning af ostemassen og tilberedning af ostekernerne. 3. trin : Blandingen af valle og ostekerner anbringes i klargjorte forme og presses, indtil den ønskede grad af hårdhed er opnået (pressetid omkring 80 minutter). 4. trin : Den efterfølgende behandling af de pressede oste foregår fortsat i hånden for at opnå en bedre kontrol med ostens kvalitet og form, herunder: a) opskæring og adskillelse af de formstøbte, salamiformede oste b) ostene tages ud af formene, og uregelmæssigheder afskæres c) de klargjorte og kontrollerede oste anbringes på saltningshylder. 5. trin : Saltning: Ostene saltes ved nedsænkning i saltlage i 24 timer: koncentration: 16-18 °Be NaCl; surhedsgrad: pH: 4,6-5,3; temperatur: 12-18 °C. 6. trin : Osten tørrer ved en temperatur på omkring 13 °C i omkring 24 timer. 7. trin : Produktion af røgede oste: Røgning: Osten røges med direkte kold røg ved en temperatur på omkring 30-35 °C i et røgerum med mekanisk luftcirkulation med røg fra savsmuld, indtil ostene har fået en gyldengul farve. 8. trin : Modning: Ostene modner på hylder ved en temperatur på 8-12 °C og ved en relativ fugtighed på højst 90 % i mindst to uger. 9. trin : Emballering: Ostene emballeres i film af fødevarekvalitet. Pakken forsynes med et farvet mærkat med produktbetegnelsen »Tekovský salámový syr« og for røgede oste med betegnelsen »Tekovský salámový syr údený«.

3.6. Særlige regler for opskæring, rivning, emballering osv.:

—

3.7. Særlige mærkningsregler:

Enhver producent af »Tekovský salámový syr«, der opfylder denne varespecifikation, har ret til at anvende betegnelsen »Tekovský salámový syr« i forbindelse med mærkning og afsætning af og reklame for dette produkt.

På emballagemærkaterne skal følgende anføres:

— betegnelsen »Tekovský salámový syr« anføres på en fremtrædende plads

— betegnelsen »beskyttet geografiske betegnelse« eller forkortelsen »BGB« og det tilsvarende EU-symbol.

4. Nøjagtig afgrænsning af det geografiske område:

Tekov er det historiske navn for regionen mellem grænserne for de nuværende administrative regioner Nitra og Banská Bystrica.

»Tekovský salámový syr« produceres i Tekov-regionen, der strækker sig over de brede frugtbare lavlande i det sydvestlige Slovakiet, fra kommunerne Jur nad Hronom, Dolná Seč og Žemliare og op til forbjergene til Štiavnica-bjergene i landets nordlige del. Den østlige grænse udgøres af en kæde af kommuner, der strækker sig fra Uhliská til Demandice og fra Jabloňovce til Krškany.

Tekov er et lavlandsområde med kun lidt industri, men en stor mælkeproduktion, som forarbejdes til salamiformede oste. Regionens navn kom til at indgå i ostens navn: »Tekovský salámový syr«. Produktionen af denne ost var navnlig meget stor efter 2. verdenskrig, da den gav beskæftigelse til kvinder og kom til at danne grundlaget for husholdninger i denne region. Navnet er blevet bevaret i både kommerciel og almindelig sprogbrug til vore dage som betegnelse for dette produkt. I dag anvendes navnet Tekov kun uformelt for regionen, men det er almindeligt brugt og godt kendt af alle.

5. Tilknytning til det geografiske område:

5.1. Det geografiske områdes specificitet:

Tekov er et udpræget lavlandsområde med et bakket område i den nordlige del. Området er kendt for sin vinavl, men også for den ekstensive kvægavl, og det er et Slovakiets største områder for produktion af mælk til ostefremstilling.

Forarbejdning af mælk til ost i dette område går tilbage til 1905, da et af de første mejerikooperativer i Slovakiet blev oprettet i byen Bátovce.

Produktionen af halvhårde salamiformede oste begyndte dog først noget senere, nemlig i 1949 på mejeriet i Tekovské Lužany. Da dette mejeri lukkede, flyttede produktionen til et mejeri i Šahy og siden til et mejeri i Levice, hvor osten siden hen er blevet produceret. »Tekovský salámový syr« blev produceret og produceres fortsat inden for det afgrænsede geografiske område og afhænger af producenternes særlige og enestående færdigheder. Produktionsprocessen og ostens særlige form og kvalitet er blevet opretholdt takket være de færdigheder, erfaringer og knowhow, som er blevet overført fra de foregående generationer.

5.2. Produktets specificitet:

Det, der gør »Tekovský salámový syr« til noget særligt, er den usædvanlige form for en ost. En del af produktionsprocessen følger den sædvanlige proces for halvhårde oste (tilberedning af ostekerner og presning), mens resten af processen udføres med producenternes særlige færdigheder. Efter presning tages den endnu varme ost omhyggeligt ud af formen på en sådan måde, at den foldes over på indersiden af ostearbejderens arm, uden at ostens form beskadiges derved; samtidig kontrolleres formen, og eventuelle uregelmæssigheder fjernes i hånden, så den regelmæssige runde form bibeholdes. Osten anbringes derpå i hånden på saltningshylder.

5.3. Årsagssammenhæng mellem det geografiske område og produktets kvalitet eller kendetegn (for BOB) eller en særlig kvalitet, det gode ry eller andre kendetegn for produktet (for BGB):

Ansøgningen om den beskyttede geografiske betegnelser er baseret på den særlige form af »Tekovský salámový syr«, dvs. den salamiform, som osten er opkaldt efter, og som er usædvanlig for en ost, samt ostens gode ry og kvalitet.

Tekov er beliggende i et udpræget lavlandsområde i det sydvestlige Slovakiet. Området er velkendt for den store produktion af komælk, der nu forarbejdes til den naturlige halvhårde ost »Tekovský salámový syr«.

»Salamiost blev som et særskilt produkt udviklet af Jozef Sotz, der ejede mejeriet og ostefabrikken i Dobrá Niva, sammen med osteproducenterne Rudo Pudelka og Štefan Slančík. Træformene blev fremstillet i Štefan Ľupták’s hjulmandsværksted. Hans værksted fremstillede også de bøgetræscylindere, der blev anvendt til modning af salamiostene. Presserne og metalredskaberne blev fremstillet på det værksted, der tilhørte smeden Karol Mozoľa, og som lå ved siden af Jozef Soc's mejeri og ostefabrik. Salamiosteproduktionsprocessen blev opfundet i 1921.« (Ján Keresteš, Ján Selecký et al. — Mliekarstvo a syrárstvo na strednom Slovensku (Produktion af mælk og ost i det centrale Slovakiet), 2003, s. 87).

Under 2. verdenskrig blev mejeriet og ostefabrikken i Dobrá Niva fuldstændigt ødelagt, og produktionen blev ikke genoptaget. Efter 1948, da private og kooperative virksomheder blev nationaliseret i Den Tjekkoslovakiske Socialistiske Republik, blev der oprettet nye nationale mejerivirksomheder, der hver især specialiserede sig i særlige produkter. Under denne ordning blev produktionen af salamioste flyttet til Tekovské Lužany.

»Produktionen af halvhårde salamioste begyndte efter 2. verdenskrig i 1949 på mejeriet i Tekovské Lužany«, berettede avisen Hospodárske noviny den 23. juni 2008 i en artikelserie om originale slovakiske produkter.

Af de historiske arkiver fremgår det, at salamiformede oste første gang blev fremstillet i dette område på mejeriet i Tekovské Lužany mellem 1949 og 1953, inden produktionen blev flyttet til et nærliggende mejeri i Šahy, hvor de blev fremstillet indtil 1996. Efter lukningen af anlægget i Šahy blev produktionen af de salamiformede oste flyttet til Levické mliekarne mejeriet i Levice, hvor man startede produktionen af to typer oste, nemlig røgede og ikke-røgede. Flytningen af produktionen har ikke haft nogen ugunstig indvirkning på kvaliteten; ostens fremragende kvalitet blev bibeholdt, som det fremgår af det forhold, at osten vandt førsteprisen som årets mejeriprodukt under en landsdækkende konkurrence i 1996.

Produktet fremstilles fortsat udelukkende i det afgrænsede geografiske område. Alle tre mejerier (Tekovské Lužany, Šahy og Levické mliekarne) er beliggende i det afgrænsede geografiske område, Tekov. Osteproduktionen foregår for tiden udelukkende på Levické mliekarne mejeriet i Levice.

Det er vigtigt at understrege, at den traditionelle produktionsproces på trods af en række ændringer af produktionsbeliggenhed og –lokaler til dato er blevet opretholdt med kun små ændringer. »Tekovský salámový syr« har også bevaret sin kvalitet, som det bevidnes af de priser, som osten er blevet tildelt i ostekategorien i de landsdækkende mejerikonkurrencer (Mliekarenský výrobok roka) i 2003 og 2006.

Tekov-regionen indtager fortsat førstepladsen for mælkeproduktion og –kvalitet i Slovakiet. Producenterne gør sig stor umage for at opretholde den høje kvalitet af deres produkter. Avisartikler bekræfter også det gode ry og kvaliteten for »Tekovský salámový syr«.

»Forbrugerne ikke blot i Slovakiet, men også i Tjekkiet og selv i Bruxelles bekræfter, at denne lækre ost har bidraget til at gøre Slovakiet og Tekov-regionen mere kendt i udlandet …«, skrev avisen Nitrianske noviny den 21. maj 2007.

»Tekovský salámový syr« har et fremragende ry både i Slovakiet og i udlandet, som bevidnet af de fornemme præmier, som osten har fået tildelt. Osten har deltaget i vigtige regionale og nationale arrangementer (som f.eks. festlighederne i forbindelse med Verdensmælkedagen og Pohronské dni), særlige internationale aktiviteter som led i IMFM 2006 og på forskellige receptioner og udstillinger i Slovakiet og udlandet (i Poznan, Moskva og London).

»Denne osts enestående karakter skyldes, at den i årevis er blevet fremstillet på samme måde. Den er håndlavet i den produktionstradition, der blev etableret på mejeriet i Levické mliekarne« (Nitrianske noviny, 21. maj 2007).

Det, der gør »Tekovský salámový syr« til et enestående produkt, er dens usædvanlige form og den kendsgerning, at osten fortsat fremstilles efter en traditionel produktionsmetode, som omfatter omhyggelig forarbejdning og kontrol af ostene i hånden.

Henvisning til offentliggørelse af varespecifikationen:

(artikel 5, stk. 7, i forordning (EF) nr. 510/2006)

http://www.upv.sk/pdf/speciftekov_ek2.pdf

(1) EUT L 93 af 31.3.2006, s. 12.